Macarıstan şirkəti AÇG və BTC-yə daxil oldu - FED.az
09:55 17 Aprel 2020
Macarıstanın MOL şirkətinin Xəzər dənizinin Azərbaycan sektorunda yerləşən “Azəri-Çıraq-Günəşli” (AÇG) yataqlar bloku və Azərbaycan neftinin əsas ixrac kəməri - Bakı-Tbilisi-Ceyhan (BTC) boru kəmərində ABŞ-ın “Chevron” şirkətinin payını alması ilə bağlı tranzaksiya ötən gün tamamlanıb.
Eləcə də bax: ABŞ-ın "Chevron" şirkəti Azərbaycandakı - AKTİVLƏRİNİ SATIB
FED.az xəbər verir ki, bu barədə “Chevron” şirkəti məlumat yayıb.
“MOL Group” AÇG-də 9,57% və BTC-də 8,9%-lik payla səhmdara çevrilib.
“Chevron Global Ventures Ltd” 2019-cu ildə gündəlik 20 min barel neft ekvivalentində məhsul aldığı AÇG-dəki 9,57%-lik payını satıb. Həmçinin “Chevron BTC Pipeline” şirkəti BTC-dəki 8,9%-lik payının satışını həyata keçirib. Macarıstan şirkəti ilə alqı-satqının dəyəri 1,57 mlrd. ABŞ dolları təşkil edib. Tranzaksiya aprelin 16-da tamamlanıb",- məlumatda qeyd edilib.
Qeyd edək ki,”MOL” şirkəti ilə “Chevron” arasında saziş 2019-cu ilin noyabr ayında imzalanmışdı.
Sövdələşmənin başa çatması ilə MOL AÇG-nin üçüncü ən böyük tərəfdaşı olub.
AÇG-nin digər səhmdarları belədir: BP (30,37 faiz), SOCAR (25,0 faiz), INPEX (9,31 faiz), “Equinor” (7,27 faiz), “ExxonMobil” (6,79 faiz), TPAO (5,73 faiz), ITOCHU (3,65 faiz), “ONGC Videsh Limited” (OVL) (2,31 faiz).
BTC-də digər səhmdarlar BP (30,10%); AzBTC (25,00%); “Equinor” (8,71%); TPAO (6,53%); “Eni” (5,00%); “Total” (5,00%), “İtochu” (3,40%); “İnpex” (2,50%), “ExxonMobil” (2,50%) və ONGC (BTC) Limited (2,36%) şirkətləridir.